Hans Christian Schmidt (V), 2004-11-26:
Først vil jeg gerne sige tak til ordførerne for partierne.
Jeg synes, der er kommet mange gode synspunkter frem.
Jeg vil helt overordnet starte med at kvittere for dem og sige, at jeg gerne indgår i en diskussion/forhandling/besvarelse af spørgsmål om de rejste elementer.
Jeg synes faktisk, der har været stor enighed om, at principperne i de tidligere jordlove om køb af jord til jordbrugsmæssige formål og om jordfordeling skal videreføres.
Med lovforslaget sker der jo en modernisering af lovgivningen på området, herunder særlig af de dele af lovteksterne, der vedrører miljø- og naturprojekters gennemførelse i det åbne land.
Der er i store træk tale om en sammenskrivning, som også nogle af ordførerne har sagt, af jordfordelingsloven og jordkøbsloven.
Lovforslaget viderefører i vid udstrækning bestemmelserne i de gældende to love.
Jeg er således også glad for at kunne sige, at lovforslaget viderefører de bestemmelser i den gældende jordkøbslov, der muliggør erhvervelse af jord til kolonihaveformål og sikring af bestående havekolonier.
Der skal tages hensyn til naturen, og i de senere år er der gennemført en del arealkrævende projekter med det formål at bevare og forbedre naturen.
Det er helt frivilligt, når landmanden afgiver produktionsjord til naturprojekter.
Og jeg mener, at det er vigtigt, at det fortsætter sådan.
Jeg kan jo på baggrund af erfaringerne fra vandmiljøplan II understrege, at opkøb af puljejord uden for projektområderne til fordeling i en efterfølgende jordfordeling er et effektivt redskab, når arealkrævende projekter skal gennemføres.
Man kan vel sige, at det ved opkøb af jord uden for projektområderne er muligt at fremskaffe kompensationsarealer til de berørte landmænd.
I fremtiden kan der blive behov for at gennemføre projekter til sikring af drikkevand.
I den nye landbrugslov er der åbnet mulighed for, at vandforsyning kan købe jord til beskyttelse af drikkevandsressourcerne.
Vandforsyningerne har dog ikke mulighed for at købe jord uden for projektområderne som kompensation til de berørte landmænd.
Jeg mener, at det er meget vigtigt, at vi med lovforslaget fortsat har et redskab, der kan sikre, at en gennemførelse af sådanne projekter ikke forringer landbrugets muligheder.
Det ene af dem var fra hr. Christian H. Hansen omkring § 19, og det er gennemsigtigheden i fonde.
Den er jeg selvfølgelig meget indstillet på at se på, sådan at vi kan få det til at være det samme, som vi har i den lov, som hr. Christian H. Hansen i øvrigt citerede.
Hr. Keld Albrechtsen var inde og sige noget omkring privates udførelse af jordfordelingssager, som jeg forstod det.
Det diskuterer vi gerne, men der er altså efter min opfattelse ikke noget nyt i det.
Altså de kan det i dag, men de kan det også i fremtiden.
Men det, jeg forstod på hr. Keld Albrechtsen, var, at vi skulle prøve at kigge på, om der var nogle nuancer i det.
Dem tager jeg gerne med, og dem synes jeg så vi skal tage en debat om.
Så spurgte hr. Kristen Touborg også til, hvor mange der i grunden skal være med for at rejse sådan en jordfordelingssag.
Vi har fastsat det til fem ejendomme, men der er jo helt konkrete omstændigheder og helt specielle, som kan tænkes at berettige færre deltagere end ejendomme.
Jeg vil godt bede om, at man husker på, at jordfordelingen efter tilskudsbekendtgørelsen alene kan opnå støtten, såfremt bekendtgørelsens formål opfyldes, herunder at der sker en strukturforbedring af en sådan karakter, at det berettiger til at starte en jordfordelingssag.
Endvidere skal naturelementet i støttesagerne jo opfyldes.
Jeg vil i hvert fald gerne sige, at det altså er direktoratets erfaring, at det næppe vil være muligt at opfylde bekendtgørelsens kriterium med et færre antal ejendomme end fem, men jeg ser gerne på spørgsmålet, og jeg er jo helt enig med hr. Kristen Touborg i, at hvad vi kan gøre af de her ting, skal vi endelig sørge for at få gjort nu i lovbehandlingen, for der vil være fokus på den debat også udeomkring, og det er der jo allerede herinde.
Så jeg vil gerne sige, at jeg håber på en hurtig og velvillig behandling i udvalget og tak for bidragene i dag.